Ερρίκος Α΄ της Βραβάντης

Ο Ερρίκος Α΄ ο θαρραλέος (γαλλ.: Henri Ier de Brabant, 1165 – 5 Σεπτεμβρίου 1235) από τον Οίκο του Ρέγκιναρ ήταν δούκας της Βραβάντης (1183/4-1235).

Βιογραφία
Γεννήθηκε πιθανώς στο Λουβαίν (ολλανδ. Λόοβεν) και ήταν γιος του Γοδεφρείδου Γ΄ κόμη του Λουβαίν, λαντγκράβου της Βραβάντης, δούκα της Κάτω Λωρραίνης & μαργράβου της Αμβέρσας και της Μαργαρίτας των Αρντέν-Βερντέν, κόρης του Ερρίκου Β΄ δούκα του Λίμπουργκ.

Αρχικά ήταν συγκυβερνήτης του πατέρα του. Όταν νυμφεύτηκε τη Ματίλντα, κόρη του Ματθαίου κόμη της Βουλώνης, ο πατέρας του τον έκανε κόμη των Βρυξελλών. Πήγε για προσκύνημα στην Ιερουσαλήμ (1182-84). 

Το 1183 ο πατέρας του τον έκανε κόμη της Βραβάντης. Το 1190 απεβίωσε ο Γοδεφρείδος Γ΄ και ο Ερρίκος ΣΤ΄ Χοενστάουφεν επιβεβαίωσε το αξίωμά του στη Βραβάντη, ενώ στην πραγματικότητα (de facto) εξάλειψε το δουκάτο της Κάτω Λωρραίνης με τη δημιουργία του κενού τίτλου του δούκα του Λοτιέ. Θέλοντας ο Ερρίκος Α΄ να επεκταθεί, συγκρούστηκε με τον Βαλδουίνο Ε΄ Φλάνδρας κόμη του Αινώ και με τον Ερρίκο ΣΤ΄, όταν το 1192 δολοφονήθηκε ο αδελφός του Αλβέρτος επίσκοπος της Λιέγης. Ακολούθησαν διαμάχες με τον Ερρίκο Γ΄ Αρντέν του Λίμπουργκ και τον Όθωνα Α΄ των Βάσενμπεργκ κόμη του Χέλρε.

Ακολούθησε τον Ερρίκο ΣΤ΄ στη Σταυροφορία του 1197 (μεταξύ της Γ΄ και Δ΄). Έλαβε μέρος στην ανακατάληψη της Βηρυτού. Όταν το 1197 απεβίωσε ο 3ος σύζυγος της Ισαβέλλας Ανζού της Ιερουσαλήμ, ο Ερρίκος Β΄ Μπλουά κόμης της Καμπανίας, ο Ερρίκος Α΄ ανέλαβε αντιβασιλιάς στην Άκρα ως την έλευση του 4ου συζύγου της, του Αμωρί Β΄ Λουζινιάν. 

Επέστρεψε στη Γερμανία και υποστήριξε τον Όθωνα Δ΄ Γουέλφων στην εκλογή του ως επόμενου βασιλιά της Γερμανίας το 1197· ήταν αρραβωνιαστικός της κόρης του Μαρίας. Ο Φίλιππος Β΄ της Γαλλίας υποστήριξε τον Φίλιππο Χοενστάουφεν δούκα της Σουαβίας και μετά τη δολοφονία του Φιλίππου το 1208 νίκησε τους Ερρίκο Α΄ και Όθωνα Δ΄ στη μάχη του Μπουβίν το 1214. Ο Ερρίκος Α΄ νικήθηκε επίσης το 1213 από τον επίσκοπο της Λιέγης. Συμμετείχε στην Ε΄ Σταυροφορία (1217-18). 

Για τις πόλεις που τον βοήθησαν στην επέκταση της κυριαρχίας του, μερίμνησε με τον πολεοδομικό σχεδιασμό τους. Δημιούργησε νέες πόλεις για να οργανώσει περιοχές. Το 1235 ο Φρειδερίκος Β΄ Χοενστάουφεν της Γερμανίας τον έστειλε στην Αγγλία να φέρει τη μέλλουσα σύζυγό του Ισαβέλλα, κόρη του Ιωάννη Ανζού, αλλά ο Ερρίκος Α΄ απεβίωσε στην επιστροφή. Τάφηκε στο ναό του Αγ. Πέτρου στο Λουβέν.

Οικογένεια
Νυμφεύτηκε πρώτα τη Ματθίλδη της Λωρραίνης, κόρης του Ματθαίου κόμη του Μπουγιόν και είχε τέκνα:
 Μαρία π. 1190-1260, παντρεύτηκε πρώτα τον Όθωνα Δ΄ των Γουέλφων βασιλιά της Γερμανίας και μετά τον Γουλιέλμο Α΄ κόμη της Ολλανδίας.
 Αδελαΐδα γενν. π. 1190, παντρεύτηκε πρώτα τον Άρνολντ Γ΄ κόμη του Λουν/Λόoτς, έπειτα τον Γουλιέλμο Ι΄ κόμη του Ωβέρν και μετά τον Άρνολντ του Βάζεμαελε.
 Μαργαρίτα 1192-1231, παντρεύτηκε τον Γεράρδο/Γκέρχαρτ Γ΄ των Βάσσενμπεργκ κόμη του Χέλρε.
 Ματθίλδη π. 1200-1267, παντρεύτηκε πρώτα τον Ερρίκο ΣΤ΄ των Γουέλφων παλατινό κόμη του Ρήνου και έπειτα τον Φλόρις Δ΄ κόμη της Ολλανδίας.
 Ερρίκος Β΄ 1207-1248, δούκας της Βραβάντης & Λοτιέ.
 Γοδεφρείδος 1209-1254, κύριος του Γκάεσμπεεκ.

Το 1210 απεβίωσε η Ματθίλδη και ο Ερρίκος Α΄ έκανε το 1213 δεύτερο γάμο με τη Μαρία Καπετιδών, κόρη του Φιλίππου Β΄ της Γαλλίας και είχε τέκνα:
 Ιζαμπώ/Εισάβετ απεβ. 1272, παντρεύτηκε πρώτα τον Ντήτριχ κόμη της Κλέβης και μετά τον Γκέρχαρτ Β΄ κόμη του Βάσσενμπεργκ.

Πρόγονοι



Παραπομπές

Κατηγορία:Οίκος του Ρέγκιναρ